**---PRESS RELEASE---PRESS RELEASE---PRESS RELEASE**

ZA DIREKTNU MEDIJSKU OBJAVU

KORUGVA PRODUKCIJA d.o.o.

Zajčeva ulica 32

10 000 Zagreb

HRVATSKA

 **MEDIJSKO PRIOPĆENJE:**

**„CAROUSEL“ –** kratkometražni igrani film redatelja Tome Zidića

**Carverovska atmosfera u Zagrebu**

 U Zagrebu se, od petka do nedjelje (24.-26.6.), u produkciji Korugve snimao kratkometražni igrani film „Carousel“, čija je radnja inspirirana pjesmom Raymonda Carvera „Pepeljara“. Tako je na brojnim lokacijama u Zagrebu slikom oživjela Carverovska prazna, turobna i kompleksna atomsfera.

Kako kaže sam redatelj, ovo je po mnogočemu nesvakidašnji film. Film je nijem, govori o ljubavi i prijevari, likovi su nezadovljni sobom i drugima a opet su uspješni, uranjaju u Carverov svijet i opet se pretapaju u jednom novom i svježem režijskom i autorskom konceptu.

 Zadnja klapa pala je u nedjelju navečer u dječjem parku u Zagrebu nakon tri dana iscrpljujućih snimanja. U završnoj fazi, u montaži i obradi također se najavljuju svježi i noviji pristupi, a završni proizvod trebao bi svjetlo dana ugledati sredinom studenog ove godine.

Prije spomenutom konceptu svakako je pomogla brojna i talentirana ekipa. Uz redatelja Tomu Zidića, tu su producentica Neda Radić i direktorica fotografije Dinka Radonić. Toma Zidić, rođen u Zagrebu 1988., mlad je i talentiran redatelj, autor četiri kratka filma, od kojih su neki bili viđeni na brojnim festivalima. Dugogodišnji je član Kinokluba Zagreb, „učenik“ Vedrana Šamanovića, velikog snimatelja, fotografa i umjetnika. U slobodno vrijeme piše poeziju i fotografira.

Neda Radić studentica je četvrte godine filmske i televizijske režije, te povremeno producira filmove, i autorica brojnih dokumentarnih i kratkih igranih filmova unutar nastavnog programa, a Dinka Radonić mlada je akademska snimateljica velikog iskustva, autorica fotografije u brojnim igranim filmovima i glazbenim spotovima. Zidić komentira da bez te dvije žene ovaj projekt ne bi ispao ni približno dobro. Osobito je oduševljen suradnjom s Dinkom Radonić, koju namjerava pozvati i u iduće projekte. Ono što se događalo ispred kamere vješto su i vjerno prikazali: Olga Pakalović i Ognjen Ognjenović, kojem je ovo treći projekt sa Zidićem, Nataša Dangubić, Saša Buneta koji je također već surađivao sa Zidićem. Prvi put se na filmu pojavila i Marina Markasović, 5-godišnja djevojčica koji je oduševila daleko starije profesionalce. Zanimljivo je reći da je i malu, ali vrlo važnu ulogu odigrao i otac Tome Zidića, Igor Zidić – povjesničar umjetnosti, koji je utjelovio Naratora filma, kojemu je ovo također prvo pojavljivanje u filmu.

Važno je naglasiti da je ovaj projekt ostvaren u potpunosti bez budžeta, bez pomoći institucija i sponzora. Potporu je jedino pružilo Gradsko Poglavarstvo Grada Zagreba, koje je izdalo dozvole za snimanje bez troškova te pojedinci koji su pomogli donacijama u naturi. Ovaj film je u cijelosti privatni trud sposobne ekipe koja je izazov objeručke prihvatila zbog gušta, umjetnosti, i profesionalnog pristupa radu. Zidić poručuje da bi volio da ovo bude pouka svima koji se nađu pozvani, da shvate da mladi trebaju pomoć i da su sposobni. Stvar je da mladima jako malo ljudi vjeruje. Možda im ovaj film promijeni mišljenje.

S ovim filmom, Zidić i Radić vide veliku priliku da pokažu svu snagu jednog novog i mlađeg pristupa u hrvatskom filmu. Sa filmom „Carousel“ imaju velike ambicije i želja im je obići što više festivala u Europi, pa i one najjače, te također pokazati film što široj domaćoj publici. Zasad ostaje na tome, jer film je tek snimljen, ali nadaju se da će netko bar u ovoj drugoj fazi prepoznati taj film i pomoći im da ostvare svoje ciljeve.

Također, u pripremi imaju još mnogo projekata, nekoliko ih čak nastoje režirati tandemski, ali do tada ima još vremena. Možemo samo reći da im želimo što više uspješnih filmova.

**---PRESS RELEASE---PRESS RELEASE---PRESS RELEASE---PRES RELEASE---PRESS RELEASE**

Molim Vas da nas kontaktirate neposredno prije objave.

Srdačan pozdrav,

KORUGVA PRODUKCIJA

KONTAKTI:

Korugva produkcija

NEDA RADIĆ, producent

091/ 444 3255

TOMA ZIDIĆ, redatelj

091/798 7855

toma.zidic@gmail.com